Lühidalt  Fahle kohvik-restoranis saab 4. maini vaadata pealkirja all "Variatsioonid" Malle Leisi maale; korraldajate sõnul loob kunstnik meeleolu  kevadiselt mõjuva värvimahlase lilleiluga.  Kastellaanimaja galeriis astuvad ühisnäitusega "Lend" üles kaks vanema põlve loojat - klaasikunstnik Maie-Ann Raun ja akvarellist Ene Pikk.  Würthi Kunstigaleriis saab 3. aprillini uudistada Marju Bormeisteri "Ilusat elu".  Tam Galeriis on 28. märtsini avatud läbilõikeline väljapanek Anatoli Strahhovi loomingust, märksõnadeks mütoloogilised naised ja maagilised saared.  SooSoo galeriis avati eile fotograaf Age Petersoni ja maalikunstnik Kris Linnase  ühisnäitus "Jää, palun", mis on inspireeritud tajude kokkupõrke ideest ja toob vaatajani mõtiskluse meid ümbritsevast reaalusest ja reaalsusetajust.  Kullo Lastegaleriis on 21. märtsini Jaana Kooli fotonäitus "Tiibeti silmad" ja sellega kaasnev Tiibeti laste kunstitööde heategev näitusmüük, millest saadud tulu läheb Indias paiknevate Tiibeti põgenike koolidele ning noorte põgenike toetuseks.  Rahvusraamatukogus kestab sama kaua Mare Iknojani fotonäitus "Tallinna Botaanikaaia kaunis loodus".